पाएं अपने शहर की ताज़ा ख़बरें और फ्री ई-पेपरडाउनलोड करें
ग्वालियर । पति-पत्नी के रिश्तों के बीच आई खटास को उनके ही मासूम बेटे ने दूर कर दिया। बेटे की समझदारी ने दोनों के बीच ऐसी मिठास घोली कि वे फिर से एक होने को तैयार हो गए। रिश्तों की खटास का यह मामला भरण पोषण के विवाद की सुनवाई के लिए कुटुंब न्यायालय के समक्ष पहुंचा है। पिछले दिनों मामले की सुनवाई के दौरान जज ने जब 11 वर्षीय दीपेंद्र से यह सवाल किया, तुम किसके साथ रहना चाहते हो, तो उसका जवाब था- मुझे मम्मी और पापा दोनों ही चाहिए। जज ने इसके बाद पति व पत्नी की काउंसिलिंग की और दोनों ने साथ रहने पर सहमति दे दी।
पति-पत्नी के रिश्तों के बीच खटास की इस कहानी के मुख्य किरदार हेमराज की शादी अप्रैल 2000 में हुई थी। शादी के कुछ समय बाद से ही पत्नी के साथ छोटी-छोटी बातों को लेकर झगड़े शुरू हुए। इन्हीं झगड़ों के बीच दीपेंद्र का जन्म हुआ पर झगड़े चलते रहे और कोतवाली थाना क्षेत्र में रहने वाले हेमराज की पत्नी 2002 में अपने बेटे को साथ लेकर मायके चली गई।
छह साल बाद 2008 में उसने कुटुंब न्यायालय में पति के खिलाफ भरण पोषण का मुकदमा दायर किया। इस मामले में सुनवाई के दौरान मासूम बेटे ने समझदारी दिखाई और कोर्ट से दोनों अपने मन की कड़वाहट भुलाते हुए साथ-साथ घर लौट गए। कोर्ट ने अगली सुनवाई के लिए 24 जून की तारीख निर्धारित की है।
बेटे के प्यार में भूले आपसी झगड़ा
भरण-पोषण के विवाद के ऐसे ही एक और प्रकरण में कुटुंब न्यायालय में गत 29 जनवरी को सुनवाई हुई। इसमें पति-पत्नी के बीच साढ़े तीन साल का बच्चा था। कोर्ट में यह बच्चा अपनी मां के साथ आया था पर उसने अपने पिता के साथ जाने की इच्छा जताई। इसके बाद मां बेटे को कोर्ट में ही पिता के पास छोड़कर चली गई। अगली तारीख पर दोनों फिर कोर्ट में आए। बेटे ने इस बार भी पिता के साथ ही जाने की जिद की।
इस पर माता-पिता अपना आपसी झगड़ा भूल गए। मां ने अप्रैल में कुटुंब न्यायालय में आवेदन पेश किया कि वह अब अपने पति के साथ रह रही है, इसलिए मामला आगे नहीं चलाना चाहती। मुरार निवासी रजनी (परिवर्तित नाम) की शादी भोपाल निवासी साफ्टवेयर इंजीनियर राजीव (परिवर्तित नाम) से मई 2008 में हुई थी। 2009 में इनके एक बेटा हुआ। राजीव से झगड़ा होने के बाद रजनी ने जुलाई 2012 में पति से भरण पोषण दिलाने के लिए कुटुंब न्यायालय में आवेदन पेश किया।
रजनी ने अपने पति राजीव पर आरोप लगाया कि वह उसके ऊपर शक करता है। राजीव ने यूएसए में नौकरी के दौरान उसे वहां बुला भी लिया था, वहां वह उसे कमरे में बंद करके जाता था। उधर राजीव ने कोर्ट में दिए अपने आवेदन में कहा कि रजनी घर के कार्य में सहयोग नहीं करती है। इसी वर्ष जनवरी में जब रजनी अपने साढ़े तीन वर्षीय बेटे को लेकर कोर्ट पहुंची तो बेटे ने पिता के साथ जाने की जिद की। बेटे के प्यार की चाह व कोर्ट की काउंसिलिंग के बाद राजीव व रजनी फिर से एक हो गए।
बच्चे की समझदारी ने बचाया परिवार
बच्चे की समझदारी के कारण ही हेमराज व उसकी पत्नी एक हो सके। कोर्ट ने दोनों की काउंसिलिंग की, 11 साल बाद बिखरा परिवार फिर से जुड़ गया। डीआर श्रीवास्तव, अधिवक्ता
कोशिश रहेगी कि हम अच्छी तरह से रहें बच्चे के प्यार के लिए व कोर्ट की काउंसिलिंग के बाद हम अभी साथ-साथ रह रहे हैं। हमारी कोशिश रहेगी कि हम अच्छी तरह से रहें।
हेमराज, दीपेंद्र का पिता हर माह दायर होते हैं 90 प्रकरण
कुटुंब न्यायालय में तलाक व भरण पोषण के 2284 प्रकरण लंबित हैं। न्यायालय में हर माह तलाक व भरण पोषण से संबंधित 80 से 90 प्रकरण दाखिल किए जाते हैं। इनमें 20 से 25 प्रतिशत मामलों में पति-पत्नी के बीच ही समझौते हो जाते हैं। खास बात यह है कि अब तलाक आपसी सहमति के आधार पर लिए जा रहे हैं। इसमें पति-पत्नी के बीच एकमुश्त राशि को लेकर समझौता हो जाता है। इसके बाद दोनों अलग हो जाते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn